
Crab & Craw เป็นร้านอาหารซีฟูดปรุงสไตล์อเมริกัน หรือแนวฝรั่งๆ เป็นสไตล์ที่มีเอกลักษณ์จากเขต New England ซึ่งเป็นภูมิภาคตามแนวชายฝั่งมหาสมุทรแอตแลนติกทางทิศตะวันออกเฉียงเหนือของ US ได้รับอิทธิพลมาจากชาวอังกฤษอพยพมาตั้งรกรากสมัยที่มีการเดินเรือมาแผ่นดินค้นพบใหม่ของทวีปอเมริกา จึงเรียกบริเวณนี้ว่า “อังกฤษใหม่” หรือ New England นั่นเอง โดยมีเมืองบอสตันเป็นเมืองขนาดใหญ่สุดในเขตนี้ ประกอบด้วย 6 รัฐ คือ คอนเนตทิคัต นิวแฮมป์เชียร์ เมน (Maine)แมสซาชูเซตส์ โรดไอแลนด์ และ เวอร์มอนต์ ซึ่งรัฐ Maine มีขนาดใหญ่สุดเกือบครึ่งหนึ่งของเขตนี้ เนื่องจากเป็นเขตติดมหาสมุทรจึงขึ้นชื่อเรื่องอาหารทะเลด้วย รวมถึงบริเวณนี้เป็นแหล่งคุณภาพชั้นดีแห่งหนึ่งของโลกในการจับล็อบสเตอร์ เพราะเป็นพื้นที่ที่กระแสน้ำเย็นไหลผ่าน ทำให้ได้เนื้อเหนียว นุ่ม หวาน ฉ่ำ

## วัตถุดิบหลักตัวเด่นหรือพระเอกของร้านนี้คงไม่พ้น Lobster นำเข้าจากรัฐ Maine ใน New England ของ US ความอร่อยอย่างที่บอกไปข้างบน นอกจากนั้นจะเป็นพวกปูยักษ์ กับ หอยตลับ (Clam) หรือ หอยนางรม สายพันธุ์จากแหล่งต่างๆ 

[เกี่ยวกับร้านนี้:]
เท่าที่ผมอ่านเจอมาที่อื่น ร้านนี้เกิดจากคนไทย ไม่ใช่เชนจากเมืองนอก และเกิดจากเจ้าของที่มีแรงบันดาลใจอยากทำร้านอาหารทะเลสไตล์ใหม่ๆเพื่อเติมช่องว่างตลาดที่ยังไม่ค่อยมีใครทำ อารมณ์ประมาณอายุน้อยร้อยล้านครับ

[ที่ตั้งร้านและบรรยากาศ:]
สาขานี้อยู่โซนร้านอาหารชั้นล่างของพารากอนหรือชั้นเดียวกับ Gourmet Market นั่นเอง ไม่ได้อยู่โซน Food Passage ด้านบนนะครับ ร้านจะอยู่โซนทางฝั่งเหนือใกล้สุดมุมที่ส่วนใหญ่จะเป็นร้านหรูๆหน่อยนะครับ ดูจากหน้าร้านแล้วพื้นที่ไม่ค่อยเยอะเท่าไหร่ครับ เนื่องจากอยู่โซนชั้นล่าง แต่มี 2 ชั้นนะครับ ตกแต่งร้านให้อารมณ์แบบหมู่บ้านชาวประมงของฝรั่ง มีเครื่องมือทำประมงต่างๆเป็น prop แห อวน มีให้เห็น กำแพงทำเป็นลวดลาย ปูยักษ์ กับ ล็อบสเตอร์ พระเอกของร้านนี้ เดินเข้ามาจากหน้าร้านก็เห็นเด่นเป็น live seafood ต่างๆให้เราเลือกจากเมนู คล้ายๆกับ Seafood Market ย่อมๆ 

[เมนูที่สั่งครั้งนี้:]
ผมกับครอบครัวมาใช้ดีลที่ซื้อจากทางวงในเป็น dinner set 699++ ซึ่งถือว่าเป็นดีลหนึ่งยอดนิยม Best Selling เพราะว่าคุ้มค่า เนื่องจากในชุดที่ได้จะมี Main Course ที่มี Lobster เป็นวัตถุดิบหลัก ปกติจานนึงก็ 950++ เกือบพันแล้วครับ ลดไปเยอะเหมือนกันสำหรับชุดที่ซื้อ ครั้งนี้ที่มาผมซื้อไว้ 2 ชุด ผมเลยเลือกสั่งอาหารที่เค้ามีให้เลือกทั้งหมด (Starter กับ Main มีให้เลือกได้ 2 เมนู) และสั่งอาหารอย่างอื่นนอกเหนือจากในชุดเพิ่มเติม ดังนี้

/// Wongnai Dinner Set 699++ ///

• Starter สั่งมาครบทั้ง 2 เมนู คือ Green Salad กับ Clam Chowder ส่วนตัวผมว่าเมนูหลังอร่อยกว่าและคุ้มกว่ามาก ทางร้านเค้าก็เชียร์สั่งตัวหลังมากกว่าครับ ตัวสลัดค่อยข้างเป็นจานเบาๆปริมาณไม่เยอะมาก น้ำสลัดแบบ House Dressing ออกเปรี้ยวๆหน่อยสไตล์ฝรั่ง ผักสดกรอบดี ส่วน Clam Chowder นั่นคือซุปข้นสไตล์พื้นเมืองของ New England (มีความเป็นฝรั่งเศสและอังกฤษผสมกัน) ทานคู่กับขนมปัง crouton เล็กๆ เป็นซุปครีมข้นที่ใส่พวกมันฝรั่งและหอมใหญ่ และที่สำคัญต้องมีหอยตลับเป็นส่วนผสมหลักตามชื่อคือ Clam วัตถุดิบที่หาได้ง่ายในเขตนี้ รสชาติ creamy มากๆ มี texture ของเนื้อหอยกรุบๆ สรุปคืออร่อยดี ผมชอบครับ

• Main สั่งมาครบทั้ง 2 เมนู เช่นกันคือ Traditional Lobster Roll ปกติ 950 บาท เป็นสูตรพื้นเมืองที่ไม่ได้ใส่มายองเนสมาเพื่อให้ได้สัมผัสรสชาติและความฉ่ำของเนื้อล็อบสเตอร์ในขนมปังบริยอชทาเนยเหลวทั่วทั้งชิ้นขนมปังทั้งข้างในและนอก เท่าที่ผมทานตัวขนมปังด้านนอกกรอบใช้ได้พอประมาณ ส่วนด้านในนุ่มดี เสิร์ฟพร้อมฟรายด์ผมว่าออกแนวนุ่มๆไม่เน้นกรอบเท่าไหร่ บางคนอาจไม่ชอบแนวนี้ครับ แต่ดีที่ไม่อมน้ำมันครับ ให้เลมอนมาซีกหนึ่งสำหรับบีบลงในตัวไส้ล็อบสเตอร์ด้านในเพื่อเพิ่มความหอมครับ เท่าที่ทานเนื้อล็อบสเตอร์ใช้ส่วนก้ามใหญ่ของมัน อร่อยมาก หวานแบบธรรมชาติ เด้งๆ ไม่แข็งเลยครับ ยกนิ้วให้เลยครับ ส่วนอีกเมนูที่สั่งจะเป็น Lobster Linguine หรือเส้นลิงกัวนีผัดเนยปรุงรสสมุนไพรใส่เนื้อล็อบสเตอร์และ dressing ด้วยชีส คล้ายๆกับ Caesar Salad คนที่ชอบทานพวกพาสต้าน่าจะชอบครับ ส่วนตัวเท่าที่ลองผมว่าตัวเส้นเลย Al Dante นุ่มไปนิด ส่วนเนื้อล็อบสเตอร์อร่อยหวานเด้งเช่นเคย การปรุงรสจานนี้น่าจะเหมาะกับคนไทยมากกว่าเมนูอื่นเพราะเค้าปรุงใส่พริกลงไปหน่อยเพิ่มรสชาติให้เข้มข้นจัดจ้านนิดๆครับ ส่วนตัวผมชอบที่เป็นโรลมากกว่าครับ

• Dessert เป็นไอศกรีมมีให้เลือก 3 รส ช็อคโกแลต สตรอเบอร์รี่ วานิลลา ใช้ของเกรดดีเสิร์ฟ ส่วนตัวชอบวานิลลาหอมดีครับ

/// เมนูที่สั่งเพิ่มเติม ///
• New English Shrimp Boil 680 บาท หรือกุ้งเสิร์ฟในถังสแตนเลส ต้มกับข้าวโพด มันฝรั่ง ไส้กรอก Chorizo (ไส้กรอกสเปน คล้ายๆเบคอน) โรยผง Old Bay เพิ่มความหอม เสิร์ฟมาดูน่าอลังการดี พร้อมกับถ้วยใส่เนยเหลว น้ำจิ้มซีฟูด และเลมอนซีก ส่วนตัวกุ้งต้มจะออกหอมกลิ่นเนยแต่รสชาติจะออกไปทางจืดหน่อย ต้องทานคู่กับพวกน้ำจิ้มหรือเนยเหลวครับถึงจะอร่อย กุ้งถือว่าสดใช้ได้ ต้มมากำลังดี ไม่ถึงกับ over-cooked เนื้อไม่แข็งกระด้าง ออกเด้งๆดี เป็นอีกแนวที่แปลกลิ้นหน่อยสำหรับคนไทยครับ
	
• I Saw The Dragon 140 บาท เป็น Mocktail ที่มีส่วนผสมของน้ำแตงโม ส้ม สับปะรดและแก้วมังกร เห็นเม็ดๆของแก้วมังกรเพิ่มความอร่อย ผมว่าออกไปทางหวานมากกว่าเปรี้ยวครับ

ค่าเสียหายมื้อนี้ จ่ายเพิ่มเติมนอกเหนือจากดีลที่ซื้อ 2 ชุด มี +SC +VAT เป็นปกติสำหรับร้านในห้างหรู ประมาณ 1,050 บาท สำหรับมาทาน 3 คนครับ ถามว่าอิ่มไหม ไม่อิ่มมาก แต่เน้นอร่อยมากกว่า ชอบล็อบสเตอร์ของร้านนี้มากครับ

++จุดเด่นหรือจุดขาย
• ความละเอียดและเอาใจใส่ในการคัดเลือกหาวัตถุดิบอาหารทะเล เท่าที่ผมอ่านมาเค้ามีการคัดเลือกสายพันธุ์หรือมีใบรับรองและมีการเก็บประวัติต่างๆของวัตถุดิบที่นำมาขายในร้าน รวมถึงไปดูถึงแหล่งที่มากันเลยทีเดียวก่อนนำเข้า
• วัตถุดิบตัวเด่นที่ชัดเจนของร้านนี้คือ Lobster from Maine ผมลองแล้วไม่ผิดหวังจริงๆครับ

--จุดด้อย
• รสชาติอาหารทะเลสไตล์ฝรั่งแบบนี้อาจไม่ถูกปากคนไทยทั้งหมดที่ชอบรสจัด Seafood New England Style จะไม่พยายามปรุงแต่งอะไรมากนัก เพราะต้องการให้ได้ลิ้มลองความสดอร่อยตามธรรมชาติของซีฟูดนั่นเองครับ
• ราคาแอบแรงไปหน่อยเมื่อเทียบกับอาหารทะเลแบบไทยๆ แต่ถ้ามีโปรโมชั่นอย่างที่ซื้อดีลถือว่าคุ้มครับ


สรุปผมให้ 4 ดาวครับ ความอร่อยอยู่ที่คุณภาพของวัตถุดิบเป็นหลักเลย และอีกจุดหนึ่งที่ทางร้านพยายามสร้างประสบการณ์ในการเข้ามาใช้บริการก็คือ ตามปกติเวลาเรากินกุ้งหรือปูนอกบ้าน เรามักจะเคอะเขินกับการแกะเปลือกที่แข็งออก บางคนไม่อยากใช้มือแกะเอาเลย จนหลายร้านต้องบริการแกะให้ แต่การกินเช่นนี้ออกจะขาดอรรถรสไปหน่อย แต่มาร้านนี้ลืมไปได้เลยครับ เพราะทางร้านเค้าจะแจกผ้ากันเปื้อนต่อที่และเครื่องมือในการแกะปูหรือล็อบสเตอร์อย่างมืออาชีพมาให้โต๊ะละหนึ่งชุด พร้อมทิชชูเปียกเพื่อเช็ดมือ รวมทั้งคู่มือในการแกะอย่างมืออาชีพครับ

เพิ่มเติม: พนักงานส่วนใหญ่ที่สาขานี้เป็น Filipino พูดภาษาอังกฤษได้ครับ ดังนั้นเหมาะสำหรับพาต่างชาติไปทานได้ 
